KIRJALLINEN KYSYMYS E-0124/02 esittäjä(t): Roberta Angelilli (UEN) komissiolle. Linja-autokortti.



Virallinen lehti nro 172 E , 18/07/2002 s. 0146 - 0147



KIRJALLINEN KYSYMYS E-0124/02 esittäjä(t): Roberta Angelilli (UEN) komissiolle (29. tammikuuta 2002) Aihe: Linja-autokortti Italiassa 65 vuotta täyttäneeltä linja-autonkuljettajalta evätään automaattisesti linja-autokortti. Näin ei ilmeisesti kuitenkaan tehdä muissa Euroopan unionin jäsenvaltioissa, joissa tällaista rajoitusta ei ole ja joissa linja-autokortti myönnetään myös 65 ikävuoden jälkeen tai niin pitkään kuin kuljettajan terveydentila sen sallii. Käytännössä siis esimerkiksi yli 65-vuotias Saksan kansalainen voi rauhassa ajaa linja-autoa Italiassa, mikä taas ei ole mahdollista samanikäisille italialaisille kuljettajille. Tällaisesta epätasa-arvoisuudesta aiheutuu eniten haittaa kaikkein pienimmille italialaisille alan perheyrityksille. Voisiko komissio näin ollen ilmoittaa, 1. koskevatko mitkään nykyisin voimassa olevista direktiiveistä edellä mainittua asiaa, 2. miten edellä mainitun asian laita on muissa jäsenvaltioissa, 3. mitä mieltä se on edellä mainitusta asiasta? Loyola de Palacion komission puolesta antama vastaus (12. maaliskuuta 2002) 1. Yhteisön ajokortista 29. heinäkuuta 1991 annettu direktiivi 91/439/ETY(1) tuli voimaan 1. heinäkuuta 1996. Direktiivissä säädetään kaikkien jäsenvaltioissa annettujen ajokorttien vastavuoroisesta tunnustamisesta. Jäsenvaltioilla säilyy kuitenkin edelleen toimivalta määritellä kansallisten ajokorttiensa voimassaoloaika (direktiivin 1 artiklan 3 kohta). 2. Tämä on johtanut monimutkaiseen tilanteeseen Euroopan unionissa, sillä käytännöt vaihtelevat suuresti eri jäsenvaltioissa. Lisäksi ajokortin voimassaoloaika ei aina ole yhteydessä säännöllisiin lääkärintarkastuksiin, joita jäsenvaltioiden on tehtävä raskaiden ajoneuvojen ja linja-autojen kuljettajille heidän fyysisen kuntonsa arvioimiseksi(2). Linja-autokorttia ei enää uusita tietyn ikärajan jälkeen Italian lisäksi kolmessa jäsenvaltiossa: Portugalissa linja-autonkuljettajien yläikäraja on 65 vuotta, Suomessa 70 vuotta ja Luxemburgissa 75 vuotta. Kattavat tiedot kaikkien jäsenvaltioiden tilanteesta toimitetaan suoraan parlamentin jäsenelle ja Euroopan parlamentin sihteeristöön. 3. Asia on monimutkainen, minkä myös Euroopan yhteisöjen tuomioistuin on todennut(3), joten ajokorttien yhdenmukaistaminen on toteutettava asteittain. Vaikka ajokorttien voimassaoloaikoja ei ole vielä yhdenmukaistettu, on syytä korostaa, että edellä mainitun direktiivin 91/439/ETY liitteessä III olevassa 4 kohdassa säädetään jo säännöllisistä lääkärintarkastuksista raskaiden ajoneuvojen ja linja-autojen kuljettajille. Nämä säännölliset tarkastukset rajoittavat yleisesti ottaen ajokorttien voimassaoloaikoja näiden kuljettajaryhmien osalta. Komissio tarkastelee parhaillaan tulevan liikenneturvallisuutta koskevan toimintaohjelmansa yhteydessä sitä, onko tarkoituksenmukaista antaa ehdotus direktiivin 91/439/ETY muuttamisesta siten, että siinä otetaan käyttöön yhdenmukaistetut voimassaoloajat kaikille ajokorttiluokille toissijaisuusperiaatetta kunnioittaen. (1) EYVL L 237, 24.8.1991. (2) Direktiivin 91/439/ETY liitteessä III olevan 4 kohdan mukaisesti. (3) Katso yhteisöjen tuomioistuimen 29. helmikuuta 1996 asiassa C-193/94 (Skanavi) antaman tuomion 27 kohta Oikeustapauskokoelma 1996, sivu I-00929.